《畴老修撰见示七峰吟因成七言十韵律诗以叙别》
宋代·李纲

谪堕闽山款栋闳，日亲高义慰平生。忘年许结看经社，乘兴时平在野旌。

三径高怀穷水石，七峰佳气入轩楹。舫斋谈笑龟鱼惯，翠阁吟哦卷轴成。

方幸游从陪杖屦，敢将踪迹叹蓬萍。宽恩宥罪千钧重，小艇浮溪一叶轻。

北阙未应容接武，东皋从此遂躬耕。宁亲幸惬区区志，去德还深恋恋情。

般若光中无聚散，毗卢海里任从横。愿公更展垂天翼，拭目鹏抟九万程。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。